অতিরিক্ত কাজের চাপে অসুস্থ বিএলও, কাটোয়া হাসপাতালে ভর্তি

নিজস্ব প্রতিবেদন: অতিরিক্ত কাজের চাপ আবারও বিপদের মুখে ঠেলে দিল এক বিএলও-কে (BLO)। রবিবার সকালে অসুস্থ হয়ে কাটোয়া মহকুমা হাসপাতালে (Katwa Subdistrict Hospital) ভর্তি হলেন কাটোয়ার পানুহাট (Panuhat) এলাকার ১৪৭ নম্বর বুথের বিএলও সুকদেব দাস (BLO Sukhdev Das)। বর্তমানে তিনি চিকিৎসাধীন।

সূত্রের খবর, গত তিন-চার দিন ধরে এসআইআর সংক্রান্ত কাজের অতি চাপের কারণে ঠিকমতো খাওয়া-দাওয়া বা ঘুম হয়নি সুকদেববাবুর।

শনিবার মধ্যরাত পর্যন্ত কাজ করার পর রবিবার সকালে দায়িত্ব পালন করতে বেরোতেই আচমকা শ্বাসকষ্ট শুরু হয় তার। এরপর অচৈতন্য হয়ে পড়লে সহকর্মীরা তড়িঘড়ি তাঁকে চিকিৎসকের কাছে নিয়ে যান। সেখানেই জানা যায়, তাঁর পালস রেট ও রক্তচাপ বিপজ্জনক হারে বেড়ে গিয়েছে। পরে তাঁকে কাটোয়া মহকুমা হাসপাতালে ভর্তি করা হয়।

এর আগে, কাটোয়া এক নম্বর ব্লকের বিডিও অফিসে এসআইআর বিষয়ক বৈঠকে অতিরিক্ত চাপের কারণে আত্মহত্যার হুমকি এবং কান্নায় ভেঙে পড়েছিলেন একাধিক বিএলও। সেই ঘটনার রেশ কাটতে না কাটতেই ফের এক বিএলও-র অসুস্থ হয়ে পড়া রাজ্য প্রশাসন ও রাজনৈতিক মহলে উদ্বেগ বাড়িয়েছে।

আরও পড়ুন- শান্তিপুরে ‘জীবিত’ ভোটারের নাম নেই তালিকায়! উদ্বেগ

অসুস্থ সুকদেব দাসের পরিবার জানিয়েছে, কাজের চাপ ও ক্লান্তির ফলেই তিনি ভেঙে পড়েছেন। পরপর একাধিক বিএলও-র অসুস্থতা এবং মানসিক চাপের ঘটনা সামনে আসায় প্রশ্ন উঠছে—এত তাড়াহুড়োর মধ্যে মাঠপর্যায়ের কর্মীরা কি পর্যাপ্ত বিশ্রাম ও সহায়তা পাচ্ছেন? ঘটনাটি ঘিরে ইতিমধ্যেই এলাকাজুড়ে চাঞ্চল্য তৈরি হয়েছে।

দেখুন আরও খবর-